CELEX: 32020D2026
Language: bg
Date: 2020-12-04 00:00:00
Title: Решение (ЕС) 2020/2026 на Съвета от 4 декември 2020 година относно позицията, която трябва да се заеме от името на Европейския съюз в рамките на Общия съвет на Световната търговска организация по отношение на приемането на решение за освобождаване на някои покупки на храни от прилагането на забрани или ограничения за износа

11.12.2020   
               
               
                  BG
               
               
                  Официален вестник на Европейския съюз
               
               
                  L 419/16
               
            
         РЕШЕНИЕ (ЕС) 2020/2026 НА СЪВЕТА
         от 4 декември 2020 година
         относно позицията, която трябва да се заеме от името на Европейския съюз в рамките на Общия съвет на Световната търговска организация по отношение на приемането на решение за освобождаване на някои покупки на храни от прилагането на забрани или ограничения за износа
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Маракешкото споразумение за създаване на Световната търговска организация от 1994 г. („Споразумението за СТО“) беше сключено от Съюза с Решение 94/800/ЕО на Съвета (1) на 22 декември 1994 г. и влезе в сила на 1 януари 1995 г.
                  
               
                     (2)
                  
                  
                     Съгласно член IV, параграф 1 от Споразумението за СТО Министерската конференция на СТО има правомощията да взема решения относно всички въпроси по многостранните търговски споразумения, ако е постъпила молба от държава членка.
                  
               
                     (3)
                  
                  
                     Съгласно член IV, параграф 2 от Споразумението за СТО в периода между заседанията на Министерската конференция нейните функции се изпълняват от Общия съвет на СТО.
                  
               
                     (4)
                  
                  
                     Съгласно член IХ, параграф 1 от Споразумението за СТО, СТО продължава, при възможност, да взема своите решения с консенсус.
                  
               
                     (5)
                  
                  
                     От Общия съвет на СТО може да бъде поискано на заседанието му през декември 2020 г. или на следващо заседание през 2021 г. да разгледа и приеме предложение, целящо освобождаване от забрани и ограничения на износа на храни, закупени с нетърговски хуманитарни цели по линия на Световната продоволствена програма на Организацията на обединените нации (ООН).
                  
               
                     (6)
                  
                  
                     По силата на член XI, параграф 2, буква а) от Общото споразумение за митата и търговията 1947 (ГАТТ 1947) при определени обстоятелства на страните — членки на СТО се позволява да прилагат временни забрани или ограничения за износа с цел предотвратяване или преодоляване на критичен недостиг на хранителни стоки или други продукти, които са от съществено значение за тях. В член 12 от Споразумението на СТО за селското стопанство, което представлява част от ГАТТ 1994, се определят допълнителни условия, които трябва да се спазват от страните — членки на СТО, в такива случаи. По време на пандемията от COVID-19 страните — членки на СТО, започнаха да прилагат такива ограничителни мерки, които може да засегнат и храните, закупени с нетърговски хуманитарни цели.
                  
               
                     (7)
                  
                  
                     Хуманитарните покупки по линия на Световната продоволствена програма на ООН следва да бъдат освободени от забрани и ограничения за износ с оглед на жизненоважната необходимост от хуманитарна подкрепа, предоставяна от Световната продоволствена програма на ООН, която стана още по-ключова по време на пандемията от COVID-19.
                  
               
                     (8)
                  
                  
                     Целесъобразно е да се установи позицията, която трябва да се заеме от името на Съюза на съответното бъдещо заседание на Общия съвет на СТО, по отношение на приемането на решение относно предложение, целящо освобождаване от забрани и ограничения на износа на храни, закупени с нетърговски хуманитарни цели по линия на Световната продоволствена програма на ООН, тъй като такова решение ще бъде обвързващо за Съюза,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Общия съвет на Световната търговска организация (СТО) на заседанието му през декември 2020 г. или на следващо заседание през 2021 г., е да се присъедини към консенсуса, в случай че бъде постигнат консенсус между страните — членки на СТО, относно решение за освобождаване на храни, закупени с нетърговски хуманитарни цели по линия на Световната продоволствена програма, от прилагането на забрани или ограничения за износа.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 4 декември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  Решение 94/800/ЕО на Съвета от 22 декември 1994 г. относно сключването от името на Европейската общност, що се отнася до въпроси от нейната компетентност, на споразуменията, постигнати на Уругвайския кръг на многостранните преговори (1986—1994 г.) (ОВ L 336, 23.12.1994 г., стр. 1).